CELEX: 32021R1336
Language: ro
Date: 2021-06-02 00:00:00
Title: Regulamentul delegat (UE) 2021/1336 al Comisiei din 2 iunie 2021 de modificare a Regulamentului delegat (UE) nr. 907/2014 în ceea ce privește gestiunea financiară

12.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 289/6
               
            
         
            REGULAMENTUL DELEGAT (UE) 2021/1336 AL COMISIEI
            din 2 iunie 2021
            de modificare a Regulamentului delegat (UE) nr. 907/2014 în ceea ce privește gestiunea financiară
         
         
            COMISIA EUROPEANĂ,
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (1), în special articolul 40 și articolul 46 alineatul (1),
            
            întrucât:
            
               
                           (1)
                        
                        
                           Articolul 40 primul paragraf din Regulamentul (UE) nr. 1306/2013 prevede că orice plată efectuată de agențiile de plăți ale statelor membre către beneficiari înaintea primei date de plată posibile și după ultima dată de plată posibilă este neeligibilă pentru finanțare din partea Uniunii, cu excepția anumitor cazuri.
                        
                     
            
               
                           (2)
                        
                        
                           Articolele 5 și 5a din Regulamentul delegat (UE) nr. 907/2014 al Comisiei (2) stabilesc condițiile în care, în conformitate cu principiul proporționalității, cheltuielile efectuate după expirarea termenelor de plată sunt considerate eligibile pentru plăți din partea Uniunii.
                        
                     
            
               
                           (3)
                        
                        
                           Alineatul (3a) a fost introdus în articolul 5 din Regulamentul delegat (UE) nr. 907/2014 prin Regulamentul delegat (UE) 2015/160 al Comisiei (3) pentru a asigura securitatea juridică și pentru a clarifica condițiile care se aplică plăților directe efectuate în exercițiul financiar 2015 în temeiul Regulamentului (CE) nr. 73/2009 al Consiliului (4). Această dispoziție este caducă și, prin urmare, poate fi eliminată.
                        
                     
            
               
                           (4)
                        
                        
                           Trebuie să se efectueze controale privind respectarea ultimului termen de plată atât pentru plățile efectuate în cadrul Fondului european de garantare agricolă („FEGA”), cât și pentru plățile efectuate în cadrul Fondului european agricol pentru dezvoltare rurală („FEADR”). Cu toate acestea, controalele privind respectarea termenelor de plată pentru FEGA sunt efectuate de două ori în cursul unui exercițiu financiar, și anume în ceea ce privește cheltuielile efectuate până la 31 iulie și restul cheltuielilor efectuate până la 15 octombrie, în timp ce respectarea termenului de plată pentru FEADR este verificată o dată în cursul unui exercițiu financiar cu privire la toate plățile efectuate pentru exercițiul financiar respectiv.
                        
                     
            
               
                           (5)
                        
                        
                           Din motive de simplitate și eficiență și pentru a reduce sarcina administrativă pentru statele membre și Comisie, trebuie să se prevadă, și în ceea ce privește cheltuielile FEGA, un singur control privind respectarea termenelor de plată pentru întregul exercițiu financiar. Controlul respectiv ar trebui să vizeze cheltuielile efectuate până la 15 octombrie. Cu toate acestea, în cazul în care se constată o nerespectare a termenelor de plată în contextul declarațiilor de cheltuieli, Comisia trebuie să aibă posibilitatea de a efectua un control suplimentar cu privire la cheltuielile efectuate până la 31 iulie.
                        
                     
            
               
                           (6)
                        
                        
                           Regulamentul (UE) 2020/2220 al Parlamentului European și al Consiliului (5) a modificat Regulamentul (UE) nr. 1305/2013 al Parlamentului European și al Consiliului (6) și a prelungit perioada corespunzătoare duratei programelor de dezvoltare rurală sprijinite de FEADR până la 31 decembrie 2022, oferind statelor membre posibilitatea de a-și finanța programele prelungite din alocarea bugetară corespunzătoare pentru anii 2021 și 2022. În plus, Regulamentul (UE) 2020/2220 a pus la dispoziție pentru programele prelungite din anii 2021 și 2022 resursele suplimentare din Instrumentul de redresare al Uniunii Europene („NGEU”), pentru a finanța măsuri în temeiul Regulamentului (UE) nr. 1305/2013, cu scopul de a aborda impactul crizei provocate de COVID-19 și consecințele acesteia asupra sectorului agricol și a zonelor rurale ale Uniunii.
                        
                     
            
               
                           (7)
                        
                        
                           Astfel cum se prevede în considerentul 24 din Regulamentul (UE) 2020/2220, resursele suplimentare din NGEU fac obiectul unor condiții specifice. Prin urmare, resursele suplimentare respective trebuie să fie programate și monitorizate separat de sprijinul acordat de Uniune pentru dezvoltarea rurală, aplicându-se în același timp, în general, normele prevăzute în Regulamentul (UE) nr. 1305/2013. Prin urmare, resursele suplimentare respective trebuie să fie implementate prin Regulamentul (UE) nr. 1305/2013 și trebuie să fie luate în considerare în cadrul regulamentului respectiv ca sume care finanțează măsuri în cadrul FEADR. În consecință, normele respective privind calcularea pragurilor și reducerilor prevăzute la articolul 5a din Regulamentul delegat (UE) nr. 907/2014 trebuie aplicate separat în ceea ce privește alocările din FEADR și în ceea ce privește resursele suplimentare menționate la articolul 58a din Regulamentul (UE) nr. 1305/2013.
                        
                     
            
               
                           (8)
                        
                        
                           În temeiul Regulamentului delegat (UE) nr. 907/2014,Comisia trebuie să efectueze plăți lunare sau la alte intervale regulate către statele membre pe baza declarațiilor de cheltuieli trimise de acestea din urmă. În acest proces, Comisia trebuie totuși să ia în considerare veniturile încasate de agențiile de plăți în contul bugetului Uniunii și declarate de statele membre în declarațiilor lor lunare. În prezent, în cadrul FEGA, Comisia compensează sumele cheltuielilor cu sumele veniturilor alocate direct în decizia lunară de plată publicată de Comisie. Această operațiune financiară reprezintă o derogare de la modul în care sunt gestionate veniturile alocate în cadrul altor fonduri ale Uniunii, în cazul cărora acestea nu sunt compensate, ci recuperate printr-un ordin de recuperare întocmit în temeiul articolului 98 din Regulamentul (UE, Euratom) 2018/1046 al Parlamentului European și al Consiliului (7). Pentru a armoniza practicile contabile ale Comisiei și, în special, modul în care sunt gestionate veniturile alocate, este necesar să se alinieze acest aspect tehnic al gestiunii financiare a FEGA la fluxul utilizat în cazul altor fonduri ale Uniunii. Prin urmare, este necesar să se modifice în consecință condițiile în care trebuie să fie compensate veniturile alocate efectuate în cadrul FEGA, fără a pune în pericol executarea la timp a plăților către statele membre.
                        
                     
            
               
                           (9)
                        
                        
                           Prin urmare, Regulamentul delegat (UE) nr. 907/2014 trebuie să fie modificat în consecință,
                        
                     
            ADOPTĂ PREZENTUL REGULAMENT:
         
         
            
               
                  Articolul 1
               
               Regulamentul delegat (UE) nr. 907/2014 se modifică după cum urmează:
               
                           1.
                        
                        
                           Articolul 5 se modifică după cum urmează:
                           
                                       (a)
                                    
                                    
                                       alineatul (3a) se elimină;
                                    
                                 
                                       (b)
                                    
                                    
                                       alineatul (5) se înlocuiește cu următorul text:
                                       
                                          „(5)   Respectarea termenelor de plată face obiectul unui control în fiecare exercițiu financiar, cu privire la cheltuielile efectuate până la data de 15 octombrie. În cazul în care se constată o nerespectare a termenelor de plată în contextul declarațiilor lunare de cheltuieli, poate fi efectuat un control suplimentar privind respectarea termenelor de plată cu privire la cheltuielile efectuate până la 31 iulie.
                                          Eventualele depășiri ale termenelor de plată se iau în considerare, cel târziu, la adoptarea deciziei de verificare și închidere a conturilor menționate la articolul 51 din Regulamentul (UE) nr. 1306/2013.”
                                       
                                    
                                 
                     
                           2.
                        
                        
                           La articolul 5a se adaugă următorul alineat:
                           
                              „(7)   Pragurile și reducerile menționate la alineatele (2) și (3) se calculează separat în ceea ce privește alocările din Fondul european agricol pentru dezvoltare rurală, fără resursele suplimentare menționate la articolul 58a din Regulamentul (UE) nr. 1305/2013, și în ceea ce privește resursele suplimentare respective.”
                           
                        
                     
                           3.
                        
                        
                           La articolul 7, alineatul (1) se înlocuiește cu următorul text:
                           
                              „(1)   În decizia sa privind plățile lunare, care urmează să fie adoptată în temeiul articolului 18 alineatul (3) din Regulamentul (UE) nr. 1306/2013, Comisia efectuează plata soldului cheltuielilor declarate de fiecare stat membru în declarația sa lunară, mai puțin veniturile alocate pe care statul membru în cauză le-a inclus în declarațiile sale de cheltuieli. Această compensare este considerată echivalentă cu colectarea veniturilor corespunzătoare.
                              Creditele de angajament și creditele de plată generate de veniturile alocate sunt disponibile din momentul în care aceste venituri sunt alocate liniilor bugetare.”
                           
                        
                     
            
               
                  Articolul 2
               
               Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            
         
         
            
               Prezentul regulament este obligatoriu în toate elementele sale și se aplică direct în toate statele membre.
               Adoptat la Bruxelles, 2 iunie 2021.
               
                  
                     Pentru Comisie
                  
                  
                     Președintele
                  
                  Ursula VON DER LEYEN
               
            
         
         
            (1)  JO L 347, 20.12.2013, p. 549.
         
            (2)  Regulamentul delegat (UE) nr. 907/2014 al Comisiei din 11 martie 2014 de completare a Regulamentului (UE) nr. 1306/2013 al Parlamentului European și al Consiliului în ceea ce privește agențiile de plăți și alte organisme, gestiunea financiară, verificarea și închiderea conturilor, garanțiile și utilizarea monedei euro (JO L 255, 28.8.2014, p. 18).
         
            (3)  Regulamentul delegat (UE) 2015/160 al Comisiei din 28 noiembrie 2014 de modificare a Regulamentului delegat (UE) nr. 907/2014 de completare a Regulamentului (UE) nr. 1306/2013 al Parlamentului European și al Consiliului în ceea ce privește agențiile de plăți și alte organisme, gestiunea financiară, verificarea și închiderea conturilor, garanțiile și utilizarea monedei euro (JO L 27, 3.2.2015, p. 7).
         
            (4)  Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 și de abrogare a Regulamentului (CE) nr. 1782/2003 (JO L 30, 31.1.2009, p. 16).
         
            (5)  Regulamentul (UE) 2020/2220 al Parlamentului European și al Consiliului din 23 decembrie 2020 de stabilire a anumitor dispoziții tranzitorii privind sprijinul acordat din Fondul european agricol pentru dezvoltare rurală (FEADR) și din Fondul european de garantare agricolă (FEGA) în anii 2021 și 2022 și de modificare a Regulamentelor (UE) nr. 1305/2013, (UE) nr. 1306/2013 și (UE) nr. 1307/2013 în ceea ce privește resursele și aplicarea regulamentelor respective în anii 2021 și 2022 și a Regulamentului (UE) nr. 1308/2013 în ceea ce privește resursele și repartizarea unui astfel de sprijin pentru anii 2021 și 2022 (JO L 437, 28.12.2020, p. 1).
         
            (6)  Regulamentul (UE) nr. 1305/2013 al Parlamentului European și al Consiliului din 17 decembrie 2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de abrogare a Regulamentului (CE) nr. 1698/2005 al Consiliului (JO L 347, 20.12.2013, p. 487).
         
            (7)  Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).